אנקאנטו

אנקאנטו (בספרדית: Encanto, בתרגום חופשי: כישוף) הוא שמו של הסרט ה-60 בסדרת סרטי האנימציה הקלאסיים של אולפני ההנפשה של וולט דיסני. עלילתו סבה סביב נערה צעירה מקולומביה, היחידה מבין בני משפחתה שהיא נטולת כוחות כישוף.

את הסרט ביימו ביירון הווארד וג'ארד בוש, שעבדו בצוותא גם על "זוטרופוליס". לין-מנואל מירנדה, שהלחין את פס הקול של הסרט "מואנה", הלחין גם את פסקול הסרט הנוכחי. בסרט נכלל השיר "We Don't Talk About Bruno", שזכה להצלחה רבה והגיע למקום הראשון במצעד של מגזין בילבורד, בילבורד הוט 100. הסרט יצא לאקרנים ב-24 לנובמבר 2021.

הסרט זכה בפרס באפט"א לסרט האנימציה הטוב ביותר בטקס פרסי האקדמיה הבריטית לקולנוע ה-75, בפרס אנני לפסקול הטוב ביותר בטקס פרסי אנני ה-49, בפרס גלובוס הזהב לסרט הטוב ביותר - הנפשה בטקס פרסי גלובוס הזהב ה-79 ובפרס אוסקר לסרט המונפש הטוב ביותר בטקס פרסי אוסקר ה-94. כמו כן הסרט קיבל מועמדות לפרס אנני לסרט הטוב ביותר בטקס פרסי אנני ה-49.

הסרט עלה בדיסני+ לכבוד השקתה בישראל ב-16 ביוני 2022.

 עלילה 
בעקבות פלישה של כוחות צבאיים לכפר שלהם, נאלצים פדרו ואבואלה מדריגל, זוג נשוי צעיר, לברוח מביתם בכפר הקולומביאני עם שלישיית התינוקות שלהם - חולייטה, פפה וברונו. הפולשים הורגים את פדרו, אבל הנר של אבואלה מניס את הפולשים באופן קסום ויוצר את הקאסיטה, בית חי עבור המשפחה שממוקם באנקאנטו, אזור קסום המוקף בהרים גבוהים.

חמישים שנה לאחר מכן, כפר חדש משגשג תחת הגנת הנר, והקסם בו מעניק כישרונות וכוחות קסם לכל צאצא ממשפחת מדריגל בגיל חמש, איתם הוא אמור לשרת את הקהילה הכפרית. עם זאת, ברונו שנרדף בעקבות כישרונו לחזות את העתיד, נעלם לפני עשר שנים. מירבל, בתה הצעירה בת ה-15 של חולייטה, לא קיבלה כשרון כלל בלי סיבה מוסברת.

בערב בו אנטוניו בן החמש מקבל את היכולת לתקשר עם חיות, מירבל מבחינה בסדק בקאסיטה ושמה לב שהנר מהבהב, אך אזהרותיה לא נשמעות. לאחר שהיא מאזינה לאבואלה מתפללת ומביעה חשש לקסם ולגורל האנקאנטו, מירבל מחליטה להציל את הנס ואת הקסם. ביום הבא, היא מדברת עם אחותה החזקה במיוחד לואיזה, שמתוודה בפניה על הלחץ שמופעל עליה ומציעה למירבל לחפש פתרון לבעיה בחדרו של ברונו, המגדל האסור בקאסיטה. היא מספרת לה ששמעה את הבוגרים של המשפחה משוחחים על נבואה שניבא הנוגעת בדבר, אך איש אינו יודע את מה שנאמר בה.

בחדרו של ברונו, מירבל מגלה מערה הנוטה לנפול ובורחת משם עם שברי זכוכית ירוקה, המתגלים כשברי הנבואה. מחוץ לחדר, לואיזה מגלה כי הכוח שלה נחלש. בעוד המשפחה מזכירה למירבל למה אסור לדבר על ברונו, מירבל מגלה בשברי הזכוכית תמונה שלה עם הקאסיטה הסדוקה מאחוריה.

בהמשך אותו ערב, איזבלה, אחותה הגדולה של מירבל בעלת היכולת להצמיח פרחים, מתכוננת להצעת הנישואים שלה עם השכן שלה, מריאנו גוזמן. במהלך ארוחת הערב של מריאנו עם משפחת מדריגל, דולורס, בעלת יכולת שמיעה על-טבעית, מספרת לכולם על הגילויים האחרונים של מירבל, מה שגורם לקאסיטה להיסדק פעם נוספת, ובכך נהרסת הצעת הנישואין של מריאנו לאיזבלה.

בתוך כל הבלאגן, מירבל עוקבת אחרי קבוצת עכברושים דרך מעבר סודי מאחורי תמונה ובו היא מגלה את ברונו. ברונו מגלה כי הוא מעולם לא עזב את הבית, וכי הוא החליט להיעלם בעקבות חיזיון הזכוכית על מירבל והקאסיטה הנסדקת ולשבור אותו על מנת שמירבל לא תיפגע. בחדרו של אנטוניו, ברונו חוזה חיזיון נוסף, בו חיבוק של מירבל ואיזבלה אחותה מחזק את להבת הנר.

מירבל מתנצלת בפני איזבלה, וזו מתוודה בפניה כי היא אינה רוצה להתחתן עם מריאנו וכי היא עושה זאת רק כדי לשמור על התדמית שלה כילדה המושלמת. מירבל עוזרת לאיזבלה לפתח את כוחותיה והשתיים מתחבקות, אך אבואלה שרואה את השתיים מאשימה את מירבל בהשפעה רעה על בני המשפחה רק בגלל שהיא לא קיבלה כישרון מיוחד. מירבל רבה עם אבואלה ומאשימה אותה ביצירת לחץ על כל בני המשפחה, שאף פעם לא יעמדו בדרישותיה המוגזמות. במהלך הוויכוח הקאסיטה נסדקת עוד יותר עד שהיא קורסת לגמרי ולהבת הנר נכבית, ובכך בני המשפחה נותרים חסרי כוחות קסם. מירבל בורחת ממשפחתה, שמתחילה בחיפושים אחריה.

כמה שעות לאחר מכן, אבואלה מוצאת את מירבל הבוכה על גדת הנהר בו פדרו נהרג ומסבירה לה איך בעקבות הסיפור הטרגי שלה היא התעלמה מההרס שגרמה לבני משפחתה עם דרישותיה. מירבל ואבואלה משלימות. ברונו חוזר לחיק המשפחה, ויחד עם תושבי הכפר הקסיטה נבנית מחדש. מירבל מתקינה ידית חדשה לדלת הראשית, ובכך כוחות הקסם חוזרים למשפחה.

 הפקה 
250px|ממוזער|שמאל|לוגו הסרט "אנקאנטו"
בנובמבר 2016, לין-מנואל מירנדה חשף שג'ון לאסיטר, בזמנו המנכ"ל של אולפני ההנפשה של וולט דיסני, הציג לפניו רעיון של פרויקט אנימציה, לצד ביירון האוורד. מירנדה ציין שכאשר הוא הצטרף לעבודה על הפרויקט הוא כבר היה בשלבי הכנה מוקדמים.

ב-29 בינואר 2020, פורסם כי אולפני ההנפשה של וולט דיסני מכינים סרט אנימציה חדש המתמקד במשפחה לטינית, ותהיה זאת הפעם הראשונה בה סרט אנימציה של דיסני מתמקד בדמויות לטיניות. ביירון האוורד וג'ארד בוש, אשר עבדו על הסרט "זוטרופוליס", נבחרו לביים את הסרט הנוכחי, כאשר קלארק ספנסר ואיווט מרינו פלורס נבחרו להפיק את הסרט. בוש גם נבחר לשמש כתסריטאי של הסרט יחד עם צ'ריס קסטרו סמית.

ב-17 ביוני 2020, נחשף שמו של הסרט. נמסר אז כי הסרט יתמקד בנערה רגילה אשר שייכת למשפחה לטינית קסומה. כאשר מספר כתבות אמרו שהסרט יתרחש בברזיל, לין-מנואל מירנדה חשף כי עלילת הסרט תתרחש למעשה בקולומביה, וכמו כן, כי מירנדה יכתוב את השירים לסרט. באותו יום נחשף כי קסטרו סמית תביים את הסרט בנוסף לכתיבת התסריט.

 הפצה 
ב-30 ביולי 2020 חברת וולט דיסני הכריזה על תאריך הפצת הסרט בקולנוע. הסרט יצא לאקרנים בארצות הברית ב-24 בנובמבר 2021 בהפצת סרטי אולפני וולט דיסני.

דמויות 
250px|ממוזער|שמאל|סטפני ביאטריס, המדבבת של מיראבל מדריגל

 הדמות  שם המדבב  שם המדבב בעברית  תיאור הדמות מיראבל מדריגל  סטפני ביאטריס  מאיה מיטלפונקט  הדמות הראשית בסרט. נטולת כוחות. בתם של חולייטה ואגוסטין, האחות הקטנה של איזבלה ולואיסה, נכדתם של אלמה אבואלה ופדרו אבואלו, בת דודתם של דולורס, קמילו ואנטוניו והאחיינית של פפה ופליקס וברונו. בת 15 והנכדה החמישית של אבואלה ואבואלו. איזבלה מדריגל  דיאן גורארו אלונה אלכסנדר בעלת כוח הצמחת פרחים בכל מקום אפשרי. מוצגת בסרט בתור "המוצלחת, היפה והמושלמת" של המשפחה. בתם של חולייטה ואגוסטין, האחות הגדולה של לואיסה ושל מיראבל, נכדתם של אלמה אבואלה ופדרו אבואלו, בת דודתם של דולורס, קמילו ואנטוניו, האחיינית של פפה ופליקס וברונו, ביטלה את חתונתה עם מאריאנו. בת 21. אלמה "אבואלה" מדריגל  מריה ססיליה בוטארו מיקי קם  הדור הראשון במשפחת מדריגל. אמם של חולייטה, פפה וברונו, סבתם של לואיסה, איזבלה, דולורס, קמילו, מיראבל ואנטוניו אשתו של פדרו אבואלו, וחמותם של פליקס ואגוסטין. בעלה נהרג בעת מלחמה. הקימה את אנקאנטו ואת הקאסיטה (בית משפחת מדריגל) כשהייתה בת 20. בת 75. יכול להיות שאין לה כוח בגלל שהיא מהדור הראשון. אך נראה גם שכוחה קשור לחיבור לנר ולנס של המשפחה. כמבינה שהקסם גוסס למרות שאף אחד לא ראה חוץ ממירבל. בנוסף על הדלת שלה רואים אותה עם הנר. פפה מדריגל  קרולינה גייטן מונה מור מצב רוחה של פפה משפיע על מזג האוויר. אמם של דולורס, קמילו ואנטוניו, אחותה הקטנה של חולייטה ואחותו הגדולה של ברונו, אשתו של פליקס, חמותו של מאריאנו, דודתן של לואיסה, איזבלה ומיראבל ובתם של פדרו ואלמה. בת 50. ברונו מדריגל  ג'ון לגוויזאמו  עידו מוסרי  בעל כוח של ראיית העתיד. בנם הקטן של אלמה ופדרו, אחיהן הקטן של חולייטה ופפה, דודם של לואיסה, איזבלה, דולורס, קמילו, מיראבל ואנטוניו. נעלם במשך 11 שנים בין הקירות של הקאסיטה בעקבות ראיות עתידיות דיכאוניות ושליליות, וחזר לאחר שכנוע של מיראבל ואנטוניו. חזה את התפרקות הקאסיטה. בן 50. לואיסה מדריגל  ג'סיקה דארו זוהר מידן בעלת כוח פיזי רב, אך בזמן הסרט מאבדת אותו בגלל התפרקות הקאסיטה, אך לאחר הבנייה החדשה של קאסיטה, הכוחות הוחזרו אליה. בתה של חולייטה ואגוסטין, האחות הקטנה של איזבלה ואחותה הגדולה של מיראבל, נכדתה של אלמה ופדרו, בת דודתם של דולורס, קמילו ואנטוניו, ואחייניתם של פפה, פליקס וברונו. מוצגת בסרט בתור ה"חזקה", אך נמאס לה מזה שכולם מצפים ממנה לעזור באנקאנטו. בת 19. כל פעם שהיא עצבנית עינה השמאלית נתקפת עווית קלה, מחבבת חמורים. דולורס מדריגל  אדסה רויטל זלצמן  בעלת כוח השמיעה מרחוק. בתם של פפה ופליקס, אחותם הגדולה של קמילו ואנטוניו, נכדתם של אלמה ופדרו, בת דודתן של לואיסה, איזבלה ומיראבל, אחייניתם של חולייטה, אגוסטין וברונו. מאוהבת במאריאנו מאז שאיזבלה הכירה אותו, ולאחר שמאריאנו ואיזבלה מבטלים את חתונתם, דולורס נהיית בת זוגו. ככל הנראה התחתנה איתו בסרט השני. בת 21, הנכדה השנייה של אלמה ופדרו. פליקס מדריגל  מאורו קסטילו חננאל אדרי החתן של אלמה ושל פדרו, האבא של דולורס, קמילו ואנטוניו, בעלה של פפה, גיסם של ברונו וחולייטה, דודן של לואיסה, איזבלה ומיראבל. בן 46. אגוסטין מדריגל  וילמר ולדראמה  מולי שולמן  נשוי לחולייטה, החתן של אלמה ושל פדרו, אביהן של לואיסה, איזבלה ומיראבל, גיסם של ברונו ופפה, דודם של דולורס, קמילו ואנטוניו. בן 50. מגושם.  קמילו מדריגל  רנזי פליז גילן שחף בעל כוח שינוי הצורה. בנם של פפה ופליקס, אחיה הקטן של דולורס ואחיו הגדול של אנטוניו, הנכד של אלמה ופדרו, בן דודן של לואיסה, איזבלה ומיראבל, אחיינם של חולייטה, אגוסטין וברונו. בן 16, הנכד הרביעי של אלמה ופדרו. נמוך יחסית לגילו. נוהג לחקות את מאריאנו בכוונה לעצבן את איזבלה ודולורס. חולייטה מדריגל  אנג'י קאפאדה שירלי לילו  בעלת כוח אוכל הריפוי. בתם של אלמה ופדרו, הגדולה מבין השלישייה (היא, פפה וברונו), גיסתו של פליקס, אמם של לואיסה, איזבלה ומיראבל, ודודתם של דולורס, קמילו ואנטוניו. בת 50. אנטוניו מדריגל  ראווי קבוט-קוניירס איתמר אולייר בעל כוח תקשור עם חיות. בנם של פפה ופליקס, האח הקטן של דולורס וקמילו, נכדם של אלמה ופדרו, בן דודן של לואיסה, איזבלה ומיראבל, אחיינם של חולייטה, אגוסטין וברונו. בן 5, הנכד השישי של אלמה ופדרו. מאריאנו גוזמן-מדריגל  מאלומה  גלעד שמואלי  גבר נאה. מציע נישואין לאיזבלה, היא מסכימה, אך כמה ימים לפני החתונה מבטלת אותה, לאחר מכן הופך להיות בן הזוג של דולורס, וככל הנראה מציע לה נישואין. החתן של פפה ופליקס והגיס של קמילו ואנטוניו. בן 21. פדרו "אבואלו" מדריגל  ללא דיבוב  ללא דיבוב  הדור הראשון במשפחת מדריגל ולכן לא קיבל מתנה. בעלה של אלמה, אבא של חולייטה, פפה וברונו, החם של אגוסטין ופליקס, וסבם של לואיסה, איזבלה, דולורס, קמילו, מיראבל ואנטוניו. נהרג לפני עלילת הסרט כשהיה בן 25, ואם לא היה נהרג הוא היה בן 75.

 פסקול 

ביוני 2020, חשף מירנדה כי הוא הולך לכתוב את המוזיקה של הסרט, כולל 8 שירים מקוריים באנגלית ובספרדית. לאחר הקרנת הבכורה של הסרט, הוא סיכם כי הוא כתב שירים לסרט ממש בתחילתו. ב-8 בספטמבר 2021, נודע כי ג'רמיין פרנקו, שהלחינה את שירי הסרט "קוקו" משנת 2017, החלה להלחין את שירי הסרט.

פסקול הסרט של "אנקנטו" שוחרר ב-19 בנובמבר 2019. הפסקול זכה להצלחה מסחררת, הוא ניצב בראש פסגת הבילבורד 200 – הפסקול השישי המגיע להישג זה. שישה משיריו נכנסו למצעד הבילבורד הוט 100, ביניהם "We Don't Talk About Bruno" שהגיע למקום הראשון – המיקום הגבוה ביותר אליו הגיע שיר של דיסני ב במצעד זה. בנוסף השיר הגיע למקום הראשון במצעד הבריטי. שאר השירים המקוריים גם צעדו במצעד. כמו כן, השיר Dos Oruguitas מועמד לפרס האוסקר לשנת 2021.

 פרסים ומועמדויות 
פרסתאריךקטגוריהזוכים/מועמדיםתוצאהפרס אוסקר27 במרץ 2022הסרט המונפש הטוב ביותרג'ארד בוש, ביירון הווארד, איווט מרינו וקלארק ספנסרהפסקול המקורי הטוב ביותרג'רמיין פרנקוהשיר המקורי הטוב ביותרלין-מנואל מירנדה (על "Dos Oruguitas")פרס אנני12 במרץ 2022הסרט הטוב ביותראנקאנטוה-FX הטוב ביותראלכס מואבני, דימיטרי ברברוב, ברוס רייט, סקוט טאונסנד ודייל מאידהאנימציית הדמות הטובה ביותרדייב הארדיןהבימוי הטוב ביותרג'ארד בוש, ביירון הווארד וקרייס קסטרו סמית'הפסקול הטוב ביותרלין-מנואל מירנדה וג'רמיין פרנקוהסטוריבורד הטוב ביותרג'ייסון הנדהדיבוב הטוב ביותרג'ון לגוויזאמוסטפני ביאטריסהעריכה הטובה ביותרג'רמי מילטון, ג'ון ווילר, פייס פולסן ובריאן אסטרדהפרסי ארטיוס23 במרץ 2022הישג יוצא דופן בליהוק - אנימציהג'יימי ספרר רוברטס וגרייס סי קיםפרס באפט"א לקולנוע13 במרץ 2022סרט האנימציה הטוב ביותרג'ארד בוש, ביירון הווארד, איווט מרינו וקלארק ספנסרפרסי איגוד מבקרי הקולנוע האמריקאי13 במרץ 2022סרט האנימציה הטוב ביותראנקאנטוהשיר הטוב ביותרלין-מנואל מירנדה (על "Dos Oruguitas")פרס גלובוס הזהב9 בינואר 2022הסרט הטוב ביותר - הנפשהאנקאנטוהפסקול הטוב ביותרג'רמיין פרנקוהשיר המקורי הטוב ביותרלין-מנואל מירנדה (על "Dos Oruguitas")פרס NAACP Image26 בפברואר 2022סרט אנימציה יוצא מן הכללאנקאנטופרסי בחירת הילדים של ניקלודיאון9 באפריל 2022סרט אנימציה אהובפרסי גילדת המפיקים של אמריקה19 במרץ 2022מפיק מצטיין של סרטי קולנוע מונפשאיווט מרינו וקלארק ספנסרפרס סטלייט2 באפריל 2022סרט הקולנוע הטוב ביותר, אנימציה או מדיה מעורבתאנקאנטוהשיר המקורי הטוב ביותרלין-מנואל מירנדה (על "Colombia, Mi Encanto")פרס הוגו4 בספטמבר 2022המצגת הדרמטית הטובה ביותר, ארוךקאריס קסטרו סמית', ג'ארד בוש ובירון הווארד פרסי אימג'ן 29 באוקטובר 2022הסרט הטוב ביותראנקאנטוהבימוי הטוב ביותר - סרטג'ארד בוש, ביירון הווארד וקרייס קסטרו סמית'השחקן הטוב ביותר - סרטג'ון לגוויזאמוהשחקנית הטובה ביותר - סרטסטפני ביאטריס
 ביקורות 
באתר Rotten Tomatoes קיבל הסרט דירוג של 92% על פי 210 ביקורות מה שמעיד על ביקורות חיוביות ברובן.

קישורים חיצוניים




הערות שוליים

קטגוריה:אולפני ההנפשה של וולט דיסני: סרטים
קטגוריה:דיסני: סרטי הנפשה
קטגוריה:סרטי 2021
קטגוריה:סרטי אנימציה ממוחשבת
קטגוריה:סרטי הנפשה אמריקאיים
קטגוריה:סרטים באנגלית
קטגוריה:סרטי הנפשה מוזיקליים
קטגוריה:זוכי אוסקר: הסרט המונפש הטוב
קטגוריה:זוכי פרס גלובוס הזהב לסרט אנימציה הטוב ביותר
קטגוריה:זוכי פרס באפט"א לסרט אנימציה הטוב ביותר